Oor 'n vis wat nie boomklim nie en 'n vriendin | vlindersag
Oor 'n vis wat nie boomklim nie en 'n vriendin
Is dit nie ongelooflik hoe lief mense is om ander te oordeel aan hulle eie standaarde en dit wat hulle dink perfek is nie? Dit is so maklik om jou eie prentjie te skep van wat in 'n ander persoon se lewe aangaan, sonder dat jy ooit eers naastenby die feite ken. Niemand van ons weet tog ooit wat in ander mense se huise aangaan en wat hulle daaglikse uitdagings en wroegings is nie. Tog is dit maklik vir ons sommer te besluit dat die lewe wat hulle lei nie reg is nie en dat as hulle dinge anders doen, gaan hulle die lewe vir hulleself baie makliker maak. En ek wil amper soos my 9-jarige sê: 'Seriously???'
Eleanor Rooseveld het gesê: "Do what you feel in your heart is right – you will be criticised for it anyway"
Ek leef by hierdie filosofie, want as ek my leefstyl moet aanpas volgens ander mense se idees oor hoe my lewe moet lyk, sal die lewe allesbehalwe makliker vir my wees ….
Tog maak dit seer. Dit sal vir my nooit lekker wees as mense ons weeg en te lig bevind, net omdat ons lewenswyse dalk anders is as hulle s'n nie. Omdat ons doen wat ons in ons hart voel reg is vir ons en ons kinders, maar dit nie strook met hulle idilliese idees van hoe ons ons lewens moet lei nie. Aan die einde van die dag moet die fondament van onvoorwaardelike liefde tog steeds alles oorwin, nie waar nie?
Maar, gelukkig het ek 'n vriendin wat my weer laat glo in die mensdom. Waar ek een dag sit met hierdie tameletjie van visse wat nie boomklim nie, stap ek die volgende dag by haar huis in en sy gryp my kinders teen haar vas dat hulle nekkies kraak, komplimenteer hulle oor die kleinste dingetjies, en hulle blom oor haar opregte belangstelling. Sy kyk met begrip verby alles wat dalk skeef lyk na die hart van die mens wat voor haar staan. Sy laat my vissies glo dat hulle kan boomklim as dit hulle droom is en sy is lief vir hulle presies nes hulle is, al het sy haar eie kinders. In haar huis steek sy al wat 'n kind is aan die werk om te help kosmaak, sy duld nie lyfwegsteek nie en hulle kry gereeld raas as hulle nie hulle borde gaan bêre nie. Maar hulle is ongelooflik lief vir haar, want sy kritiseer hulle nooit, ooit nie. Sy laat hulle nooit voel asof alles wat hulle doen verkeerd is nie. Sy laat hulle nooit minderwaardig voel nie. Sy vergelyk hulle nie met ander nie. Sy behandel elkeen met wie sy in aanraking kom, volwassene of kind, as 'n unieke mens met die respek wat daardie mens verdien. Onvoorwaardelik. Hoe sy dit so goed regkry, weet ek nie. Maar ek weet een ding, haar waarde is ver bo korale en ek ag myself gelukkig om een van die mense in haar liefdeskring te wees!
Ek het een ding besef: as jy ander mense oordeel volgens wat jy dink is reg, beteken dit jy fokus net op dit wat in jou oë verkeerd is. Jy sal in 'n miljoen jaar nooit die hart sien van die mens wat binne daardie prentjie sit nie. Jy sal nooit 'n band van liefde met daardie mens kweek nie, want jy klou vas aan jou eie skanse van voorwaardelikheid, omdat jy nie bereid is om lief te wees ondanks alles en ten spyte van nie. En dit, my liewe mens, is jou verlies.
Een van die baie dinge wat ek by my vriendin geleer het, is dat almal in hulle harte eenders is. Almal wil net daardie bietjie erkenning hê, bietjie opregte belangstelling en voel dat hulle aanvaar word. En ek sal dit my lewenstaak maak om anders na mense te kyk en hulle net lief te hê, want ek weet nie regtig wat in hulle huise en lewens aangaan nie, maar ek kan dalk net die sonskyn bring wat hulle vandag nodig het!
This entry was posted on Januarie 27, 2015, in Uncategorized. Bookmark the permalink.	Lewer kommentaar